Ռիտա Մնացականյան

Ռիտա Միքայելի Մնացականյան (), արցախցի քաղաքական գործիչ, Արցախի Հանրապետության 6-րդ գումարման Ազգային ժողովի «Հայ Հեղափոխական դաշնակցություն» կուսակցության պատգամավոր։

Կենսագրություն 
Ռիտա Մնացականյանը ծնվել է 1958 թվականի մարտի 21-ին Արցախի Հանրապետության Աստղաշեն գյուղում։ Հիմնական կրթությունը ստացել է տեղի դպրոցում։ 1975 թվականին ավարտել է Ասկերանի շրջանի Բադարայի միջնակարգ դպրոցը։ 1975-1976 թվականներին եղել է Ստեփանակերտի կարի ֆաբրիկայի աշխատակից, իսկ 1976-1978 թվականներին՝ Ստեփանակերտի գինեգործարանի բանվորուհի։

1978-1982 թվականներին սովորել է Արցախի պետական համալսարանի պատմության ֆակուլտետում և ստացել պատմության ուսուցչի որակավորում։ 1982 թվականին եղել է Պատարայի միջնակարգ դպրոցի պատմության և աշխարհագրության ուսուցչուհի, իսկ 1983 թվականին՝ նույն դպրոցի արտադպրոցական և արտադասարանական աշխատանքների գծով տնօրենի տեղակալ։ 1996 թվականին եղել է դպրոցի տնօրենը։

2006 թվականին տեղափոխվել է Ստեփանակերտ և նշանակվել Հայ հեղափոխական դաշնակցության «Ապառաժ» պաշտոնաթերթի խմբագիր։

2006-2009 թվականներին եղել է Աստղաշենի միջնակարգ դպրոցի ուսուցիչ, Երևանի մենեջմենթի համալսարանի Ստեփանակերտի մասնաճյուղի քաղաքագիտության և փիլիսոփայության դասախոս, Ստեփանակերտի համար 6-րդ դպրոցի պատմության ուսուցչուհի։ 2009-2015 թվականներին եղել է Արցախի Հանրապետության Գնահատման և թեստավորման կենտրոնի քննական առաջադրանքների մշակման և մեթոդական օժանդակության մասնագետ։ 2010-2013 թվականներին եղել է Ստեփանակերտի համարդ 11-րդ ավագ դպրոցի «Հայոց պատմություն» և «Հասարակագիտություն» առարկաների ուսուցչուհի։

2015 թվականի մայիսի 3-ի խորհրդարանական ընտրություններում ընտրվել է Արցախի Հանրապետության 6-րդ գումարման Ազգային ժողովի պատգամավոր` համամասնական ընտրակարգով, «Հայ Հեղափոխական դաշնակցություն» ընտրացուցակով։

1998 թվականից «Հայ Հեղափոխական դաշնակցություն» կուսակցության անդամ է։ Արցախի Հանրապետության Ազգային ժողովի սոցիալական և առողջապահության հարցերի մշտական հանձնաժողովի անդամ է։ Արցախի Հանրապետության Ազգային ժողովի «Դաշնակցություն» խմբակցության անդամ է։

Ամուսնացած է, ունի երեք զավակ։

Ծանոթագրություններ

Արտաքին հղումներ 
 Լեռնային Ղարաբաղում մեկնարկել են խորհրդարանական ընտրությունները
 ՀՅ Դաշնակցության ընտրական ցուցակը ԱՀ Ազգային Ժողովի ընտրություններին

Հայ քաղաքական գործիչներ
Քաղաքական գործիչներ ըստ ազգության
Արցախի Հանրապետության Ազգային ժողովի 6-րդ գումարման պատգամավորներ
ՀԹՎ 2023 հոդվածներ